Komisjoni otsus,

30. juuli 1991,

tolli ja kaudse maksustamise nõuandekomitee loomise kohta

(91/453/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut

ning arvestades, et:

komisjoni otsusega 73/351/EMÜ, [1] muudetud otsusega 86/565/EMÜ, [2] loodi tolliküsimuste nõuandekomitee, et teada saada kutseorganisatsioonide ja tarbijaskonna arvamust tolliliidu toimimisest tulenevate probleemide kohta;

puudub foorum, mis esindaks kutsehuve kaudse maksustamise küsimustes; tuleks sätestada konsulteerimine huvitatud isikutega sellistes küsimustes;

kogemustest lähtudes on saanud selgeks, et praegust nõuandekomitee struktuuri ja tegevust on vaja muuta, et võimaldada nimetatud komiteel keskenduda efektiivsemalt nendele ühenduse tolli- ja maksupoliitika aspektidele, mida komisjon ja komitee ise soovivad detailsemalt arendada;

tuleks luua tolli ja kaudse maksustamise nõuandekomitee, mille eesmärkides võetakse arvesse neid uusi huvisid;

komitee töökord peaks võtma arvesse omandatud kogemusi,

ON VASTU VÕTNUD JÄRGMISE OTSUSE:

Artikkel 1

Komisjoni juurde luuakse tolli ja kaudse maksustamise nõuandekomitee, edaspidi "komitee".

See koosneb järgmiste valdkondade esindajatest: tööstus, põllumajandus ja kalandus, kaubandus, transport, kindlustus ja pangandus, tolliagendid (sh ekspediitorid), turism, töölised, tarbijad ja väikesed ning keskmise suurusega ettevõtted.

Artikkel 2

Komitee esitab komisjonile arvamused kõikides tollipoliitika, käibemaksu ja aktsiisiga seotud küsimustes kas komisjoni palvel või omal algatusel.

Artikkel 3

1. Komitee koosneb 19 liikmest.

2. Kohad jaotatakse järgmiselt:

- kolm tööstuse esindajatele,

- kaks põllumajanduse ja kalanduse esindajatele,

- kaks kaubandusorganisatsioonide esindajatele,

- kaks kaubandus- ja tööstuskodade esindajatele,

- kaks transpordi esindajatele,

- üks panganduse ja kindlustuse esindajale,

- kaks tolliagentide (sh ekspediitorid) esindajatele,

- üks turismiorganisatsioonide esindajale,

- üks tööliste esindajale,

- kaks tarbijate esindajatele,

- üks väikese ja keskmise suurusega ettevõtete esindajale.

Artikkel 4

Komitee liikmed nimetab komisjon.

Tolli ja maksuküsimuste valdkonda kuuluvaid tegevusi kõige paremini esindavate ühenduse või rahvusvahelise tasandi kutse- või tarbijate organisatsioonid esitavad komisjonile kaks eri liikmesriigi kodakondsusega kandidaati iga neile määratud koha jaoks.

Artikkel 5

Artiklis 4 kirjeldatud korras määratakse igale komitee liikmele asetäitja.

Ilma et see piiraks artikli 9 kohaldamist, osalevad asetäitjad komitee koosolekutel ja võtavad osa selle tööst ainult siis, kui liikmed, keda nad asendavad, ei saa seda teha.

Artikkel 6

Komitee liikmete ametiaeg on kolm aastat. Neid võib ametisse tagasi nimetada.

Kolme aasta möödudes jäävad liikmed ametisse, kuni nad asendatakse uue liikmega või kuni nad määratakse tagasi.

Liikme ametiaeg lõpeb enne kolme aasta möödumist juhul, kui ta ametist tagasi astub, lõpeb tema liikmestaatus organisatsioonis, mida ta esindab, või tema surma korral. Selle võib lõpetada ka juhul, kui teda esitanud organisatsioon taotleb tema asendamist.

Kuni ülejäänud ametiaja lõpuni määratakse sellist liiget asendama isik vastavalt artiklis 4 sätestatud korrale.

Liikmete töö ei ole tasustatud.

Artikkel 7

Komisjon teeb liikmete ja asetäitjate loetelu teatavaks, avaldades selle Euroopa Ühenduste Teatajas.

Artikkel 8

Komitee valib kolmeks aastaks eesistuja ning kaks ase-eesistujat. Valik tehakse kohalolevate liikmete kahekolmandikulise häälteenamusega. Valitud liikmetest saavad komitee ametnikud.

Komitee võib kahekolmandikulise häälteenamusega valida ametnikke juurde oma liikmete hulgast.

Ametnikud valmistavad ette ja korraldavad komitee tööd.

Artikkel 9

Komitee või komisjoni asjaomased talitused võivad kutsuda oma töös osalema mis tahes erialaoskustega isiku kui konkreetse päevakorras oleva teema eksperdi.

Eksperdid võtavad osa üksnes nende küsimuste arutamisest, mille pärast nad kutsuti.

Artikkel 10

Komitee võib luua töörühmi.

Artikkel 11

1. Komitee kutsub kokku komisjon ja selle koosolekud toimuvad komisjoni peakorteris. Ametnike koosolekud kutsub komisjoni korraldusel kokku esimees.

2. Komisjoni talituste esindajatel on õigus osaleda komitee, selle ametnike ja töörühmade koosolekutel.

3. Komitee, selle ametnike ja töörühmade sekretariaaditeenused tagab komisjon.

Artikkel 12

Komitee poolt arutatud küsimuste puhul hääletamist ei toimu.

Komitee arvamuse taotlemisel võib komisjon määrata selle esitamise tähtaja.

Esindatud valdkondade väljendatud arvamused kantakse protokolli, mis saadetakse komisjonile.

Kui komitees on ühehäälne nõusolek esitatava arvamuse suhtes, koostab komitee esialgse ühisotsuse, mis lisatakse protokollile.

Artikkel 13

Kui komisjon teavitab komitee liikmeid, et arvamus, mida taotletakse, või tõstatatud küsimus on konfidentsiaalsed, lasub liikmetel kohustus mitte avaldada teavet, mis on neile teatavaks saanud komitee või selle töörühmade töös osaledes.

Sel juhul osalevad koosolekul ainult komitee liikmed ja komisjoni asjaomaste talituste esindajad.

Artikkel 14

Otsus 73/351/EMÜ tunnistatakse kehtetuks.

Artikkel 15

Käesolev otsus jõustub 30. juulil 1991.

Brüssel, 30. juuli 1991

Komisjoni nimel

komisjoni liige

Christiane Scrivener

[1] EÜT L 321, 22.11.1973, lk 37.

[2] EÜT L 331, 25.11.1986, lk 18.

--------------------------------------------------